
บทคัดย่อ
	ปัจจุบันการสะสมของมวลไขมันในร่างกายเป็นปัจจัยเสี่ยงสำคัญต่อโรคไม่ติดต่อเรื้อรัง การออกกำลังกายร่วมกับการควบคุมรูปแบบการบริโภคอาหาร เช่น intermittent fasting (IF) จึงเป็นแนวทางที่ได้รับความสนใจ ดังนั้นการวิจัยครั้งนี้จึงมีวัตถุประสงค์เพื่อศึกษาผลของการเต้นออกกำลังกายร่วมกับการทำ IF ต่อมวลไขมันในร่างกาย และประเมินความพึงพอใจของผู้เข้าร่วม การวิจัยเป็นแบบกึ่งทดลองกลุ่มเดียววัดก่อนและหลังการทดลอง กลุ่มตัวอย่างเป็นนักศึกษาสาขาวิทยาศาสตร์การกีฬาและการออกกำลังกาย จำนวน 15 คน เข้าร่วมโปรแกรมเต้นออกกำลังกาย  40 นาที/ครั้ง สัปดาห์ละ 3 วัน เป็นเวลา 6 สัปดาห์ ร่วมกับการทำ IF เก็บข้อมูลองค์ประกอบร่างกายด้วยเครื่องวิเคราะห์ BIA และวิเคราะห์ข้อมูลด้วยสถิติ t-test แบบ Dependent 
	ผลการวิจัยพบว่า มวลไขมันและเปอร์เซ็นต์ไขมันในร่างกายลดลงอย่างมีนัยสำคัญทางสถิติ (p < .05) ขณะที่มวลกล้ามเนื้อและมวลร่างกายปราศจากไขมันเพิ่มขึ้นอย่างมีนัยสำคัญ (p < .05) ส่วนค่าดัชนีมวลกายไม่แตกต่างอย่างมีนัยสำคัญ และน้ำหนักตัวเพิ่มขึ้นเล็กน้อย นอกจากนี้ กลุ่มตัวอย่างมีความพึงพอใจต่อโปรแกรมในระดับมาก
	สรุปได้ว่า การเต้นออกกำลังกายร่วมกับ IF มีประสิทธิภาพในการปรับปรุงองค์ประกอบร่างกาย โดยเฉพาะการลดมวลไขมัน และสามารถใช้เป็นแนวทางส่งเสริมสุขภาพได้

Abstract
	Excess body fat accumulation is a major risk factor for non-communicable diseases. Exercise combined with dietary approaches such as intermittent fasting (IF) has gained increasing attention. This study aimed to investigate the effects of dance-based exercise combined with IF on body fat mass and to assess participant satisfaction. A quasi-experimental one-group pretest–posttest design was employed. Fifteen sports and exercise science students participated in a 6-week program consisting of 40-minute dance sessions, three times per week, combined with IF. Body composition was assessed using bioelectrical impedance analysis, and data were analyzed using dependent t-tests.
	The results showed significant reductions in body fat mass and body fat percentage (p < .05), while muscle mass and fat-free mass significantly increased (p < .05). No significant change was found in body mass index, although body weight slightly increased. Participants reported a high level of satisfaction with the program.
	In conclusion, dance-based exercise combined with IF effectively improves body composition, particularly by reducing body fat, and may serve as a practical approach for health promotion.

บทนำ
	ในปัจจุบัน ภาวะมวลไขมันในร่างกายที่เพิ่มสูงขึ้นเป็นปัจจัยเสี่ยงสำคัญของโรคไม่ติดต่อเรื้อรัง (Non-communicable diseases; NCDs) เช่น โรคอ้วน เบาหวานชนิดที่ 2 และโรคหัวใจและหลอดเลือด โดยเฉพาะในกลุ่มวัยรุ่นและวัยผู้ใหญ่ตอนต้น ซึ่งมีพฤติกรรมการบริโภคอาหารพลังงานสูงและการมีกิจกรรมทางกายลดลง การศึกษาพบว่าการออกกำลังกายแบบแอโรบิกเป็นวิธีที่มีประสิทธิภาพในการเพิ่มการใช้พลังงานและส่งเสริมการเผาผลาญไขมัน โดยเฉพาะการเต้นออกกำลังกาย (dance-based exercise) ซึ่งเป็นรูปแบบการออกกำลังกายที่ผสมผสานความสนุกสนานกับการเคลื่อนไหวอย่างต่อเนื่อง ช่วยเพิ่มความต่อเนื่องในการออกกำลังกาย
	นอกจากนี้ การควบคุมรูปแบบการบริโภคอาหาร เช่น การอดอาหารเป็นช่วงเวลา (intermittent fasting; IF) ก็ได้รับความนิยมอย่างแพร่หลาย เนื่องจากเป็นแนวทางที่ช่วยจำกัดพลังงานและกระตุ้นการใช้ไขมันสะสมเป็นแหล่งพลังงาน หลักฐานเชิงประจักษ์จากต่างประเทศสนับสนุนว่าการทำ IF สามารถส่งผลต่อองค์ประกอบร่างกาย โดยเฉพาะการลดมวลไขมัน โดย Tinsley & La Bounty (2015) รายงานว่า IF มีแนวโน้มช่วยลดมวลไขมันและปรับปรุงตัวชี้วัดทางสุขภาพในมนุษย์ นอกจากนี้ Ashtary-Larky et al. (2021) พบว่าการทำ IF ร่วมกับการฝึกออกกำลังกายแบบแรงต้านสามารถช่วยลดไขมันในร่างกายและรักษามวลกล้ามเนื้อได้อย่างมีประสิทธิภาพ ขณะที่การศึกษาในนักกีฬาเต้น DanceSport พบว่าการจำกัดช่วงเวลาในการรับประทานอาหาร (time-restricted eating) สามารถลดเปอร์เซ็นต์ไขมันในร่างกายได้อย่างมีนัยสำคัญ โดยไม่กระทบต่อสมรรถภาพทางกาย (Li et al., 2025) ในบริบทของการผสมผสาน IF กับการออกกำลังกาย แม้งานวิจัยรายงานว่า การใช้ IF ร่วมกับการออกกำลังกายสามารถช่วยลดมวลไขมันและปรับปรุงองค์ประกอบร่างกายได้อย่างมีนัยสำคัญ อย่างไรก็ตาม งานวิจัยที่ศึกษาการเต้นออกกำลังกายร่วมกับ IF โดยตรงยังมีจำนวนจำกัดในประเทศไทย
	จากงานวิจัยที่ผ่านมาของทีมผู้วิจัย ซึ่งได้ศึกษาและพัฒนารูปแบบท่าเต้นออกกำลังกายที่มีผลต่อมวลไขมันในร่างกายของบุคลากรและนักศึกษาที่มีภาวะโภชนาการเกิน มหาวิทยาลัยการกีฬาแห่งชาติ วิทยาเขตยะลา (ศิริพร   มยะกุล, กฤษดา แก้วยก และสุภาวดี จอดนาค, 2568) ผลการศึกษาพบว่า การฝึกตามรูปแบบท่าเต้นออกกำลังกายเป็นระยะเวลา 8 สัปดาห์ สามารถลดน้ำหนัก ดัชนีมวลกาย มวลไขมัน เปอร์เซ็นต์ไขมัน และไขมันในช่องท้องอย่างมีนัยสำคัญ ขณะเดียวกันมวลกล้ามเนื้อเพิ่มขึ้นอย่างมีนัยสำคัญ นอกจากนี้ ผู้เข้าร่วมยังรายงานความพึงพอใจต่อรูปแบบท่าเต้นออกกำลังกายในระดับสูงสุด ด้วยเหตุนี้จึงตั้งใจนำรูปแบบท่าเต้นออกกำลังกายที่พัฒนาขึ้นดังกล่าวมาเป็นเครื่องมือประยุกต์ใช้ร่วมกับการทำ intermittent fasting ในการศึกษาครั้งนี้ โดยมีวัตถุประสงค์เพื่อศึกษาผลของการเต้นออกกำลังกายร่วมกับการทำ intermittent fasting ต่อมวลไขมันในร่างกายของนักศึกษาสาขาวิทยาศาสตร์การกีฬาและการออกกำลังกาย มหาวิทยาลัยการกีฬาแห่งชาติ วิทยาเขตตรัง เพื่อสร้างองค์ความรู้เชิงประจักษ์และเป็นแนวทางในการพัฒนาโปรแกรมการออกกำลังกายและโภชนาการที่เหมาะสมสำหรับกลุ่มนักศึกษาและบุคคลทั่วไปในอนาคต ทั้งนี้ งานวิจัยฉบับนี้เป็นส่วนหนึ่งของการศึกษาในรายวิชาวิจัยเบื้องต้น ของนักศึกษาระดับปริญญาตรี สาขาวิทยาศาสตร์การกีฬาและการออกกำลังกาย

วัตถุประสงค์ของการวิจัย
1. เพื่อศึกษาผลของการเต้นออกกำลังกายร่วมกับการทำ intermittent fasting ต่อมวลไขมันในร่างกายของนักศึกษาสาขาวิทยาศาสตร์การกีฬาและการออกกำลังกาย มหาวิทยาลัยการกีฬาแห่งชาติ วิทยาเขตตรัง
2. เพื่อศึกษาระดับความพึงพอใจของกลุ่มตัวอย่างต่อรูปแบบท่าเต้นออกกำลังกาย

วิธีการดำเนินการวิจัย
	การวิจัยครั้งนี้เป็นการวิจัยเชิงกึ่งทดลอง (quasi-experimental research) แบบกลุ่มเดียว วัดผลก่อนและหลังการทดลอง (one-group pretest posttest design) เพื่อศึกษาผลของการเต้นออกกำลังกายร่วมกับการทำ intermittent fasting ต่อองค์ประกอบของร่างกาย โดยการศึกษานี้มีลักษณะเป็น การศึกษานำร่อง (pilot study) เพื่อสำรวจแนวโน้มของผลลัพธ์และประเมินความเป็นไปได้ของโปรแกรมก่อนนำไปพัฒนาเป็นการวิจัยในระดับที่มีความรัดกุมทางระเบียบวิธีวิจัยมากยิ่งขึ้น
	ประชากรและกลุ่มตัวอย่าง
	ประชากร คือ นักศึกษาชั้นปีที่ 2 สาขาวิทยาศาสตร์การกีฬาและการออกกำลังกาย มหาวิทยาลัยการกีฬาแห่งชาติ วิทยาเขตตรัง
	กลุ่มตัวอย่าง จำนวน 15 คน คัดเลือกโดยใช้วิธีการเลือกแบบเจาะจง (Purposive Sampling) จากผู้ที่สมัครใจเข้าร่วมการวิจัยและมีคุณสมบัติตามเกณฑ์ที่กำหนด
	เครื่องมือที่ใช้ในการวิจัย
	1. โปรแกรมการเต้นออกกำลังกาย 
	โปรแกรมการเต้นออกกำลังกายที่ใช้ในการวิจัยครั้งนี้ เป็นโปรแกรมที่ได้รับการพัฒนาโดยทีมนักวิจัย และเคยนำไปทดลองใช้ในการศึกษาก่อนหน้านี้แล้ว โดยการศึกษาครั้งนี้ได้นำโปรแกรมดังกล่าวมาประยุกต์ใช้และทดสอบกับกลุ่มตัวอย่างที่แตกต่างกัน (ศิริพร มยะกุล กฤษดา แก้วยก และสุภาวดี จอดนาค, 2568) ทั้งนี้ โปรแกรมดังกล่าวได้รับการตรวจสอบคุณภาพเครื่องมือโดยผู้เชี่ยวชาญจำนวน 3 ท่าน มีค่าดัชนีความสอดคล้องของเนื้อหา (Index of Item–Objective Congruence: IOC) เท่ากับ 0.97 และค่าความเชื่อมั่น (reliability) เท่ากับ 0.94 ซึ่งแสดงให้เห็นว่าโปรแกรมมีความเหมาะสมและมีความน่าเชื่อถือ สามารถนำไปใช้ในการวิจัยได้อย่างมีประสิทธิภาพ
	โปรแกรมการเต้นออกกำลังกายประกอบด้วยท่าออกกำลังกายจำนวน 15 ท่า ใช้ระยะเวลาในการออกกำลังกายครั้งละ 40 นาที อย่างต่อเนื่อง สัปดาห์ละ 3 วัน เป็นระยะเวลา 6 สัปดาห์ โดยกำหนดความหนักของการออกกำลังกายอยู่ในช่วง 135–160 ครั้งต่อนาที (beats per minute; bpm)
โครงสร้างโปรแกรมแบ่งออกเป็น 3 ช่วง ได้แก่
	1) ช่วงอบอุ่นร่างกาย (Warm-up) ใช้เวลา 5 นาที ประกอบด้วยท่าบริหารร่างกายและท่ายืดเหยียดกล้ามเนื้อ รวม 10 ท่า โดยท่าบริหารทำท่าละ 10 ครั้ง และท่ายืดเหยียดค้างไว้ 10 วินาที ทำซ้ำ 3 เซต
	2) ช่วงออกกำลังกาย (Aerobic workout) ใช้เวลา 30 นาที ใช้เพลงจังหวะ Rabbit dance โดยประกอบด้วยท่าเต้น 5 ท่า ได้แก่ การพับหน้าท้องร่วมกับการชกด้านหน้าและด้านข้าง การเคลื่อนไหวด้านข้าง (side tap) และท่าสควอท (squat) โดยทำซ้ำเป็นรอบ (set) อย่างต่อเนื่องตามจังหวะดนตรี (140–160 bpm) และมีช่วงพักระหว่างรอบ 1 นาที
	3) ช่วงคลายกล้ามเนื้อ (Cool-down) ใช้เวลา 5 นาที ประกอบด้วยท่าผ่อนคลายและยืดเหยียดกล้ามเนื้อ 10 ท่า โดยทำท่าละ 10 ครั้ง และค้างท่ายืดเหยียด 10 วินาที ทำซ้ำ 3 เซต (120–145 bpm)
	2. เครื่องวิเคราะห์องค์ประกอบร่างกาย (Body Composition Analyzer) ยี่ห้อ TANITA ใช้สำหรับประเมินองค์ประกอบของร่างกายทั้งก่อนและหลังการทดลอง โดยตัวแปรที่ศึกษา ได้แก่ น้ำหนักตัว (body weight) ดัชนีมวลกาย (body mass index; BMI) มวลกล้ามเนื้อ (muscle mass) มวลไขมัน (body fat mass) ร้อยละไขมันในร่างกาย (percent body fat) และมวลร่างกายปราศจากไขมัน (fat-free mass; FFM) เครื่องมือดังกล่าวทำงานโดยอาศัยหลักการวิเคราะห์ความต้านทานไฟฟ้าในร่างกาย (bioelectrical impedance analysis; BIA) ซึ่งเป็นการส่งกระแสไฟฟ้าระดับต่ำที่ปลอดภัยผ่านร่างกาย เพื่อประเมินองค์ประกอบของเนื้อเยื่อต่าง ๆ เพื่อให้การวัดมีความถูกต้องและเชื่อถือได้ ผู้เข้าร่วมการวิจัยได้รับคำแนะนำให้ปฏิบัติตามเงื่อนไขก่อนการตรวจวัด ได้แก่ ควรทำการตรวจในช่วงเช้า ภายหลังการขับถ่ายเรียบร้อย งดการรับประทานอาหารและเครื่องดื่มก่อนการตรวจวัด หลีกเลี่ยงการออกกำลังกาย การอาบน้ำ หรือการใช้ความร้อน เช่น ซาวน่า ก่อนการตรวจ และควรอยู่ในท่ายืนพักนิ่งอย่างน้อย 5 นาที ก่อนเริ่มการวัด ทั้งนี้เพื่อควบคุมปัจจัยที่อาจส่งผลต่อความแม่นยำของค่าที่วัดได้ 
	3. แบบสอบถามความพึงพอใจต่อรูปแบบท่าเต้นออกกำลังกาย
	แบบสอบถามความพึงพอใจต่อรูปแบบท่าเต้นออกกำลังกาย เป็นเครื่องมือที่ทีมนักวิจัยพัฒนาขึ้น และเคยนำไปทดลองใช้ในการศึกษาก่อนหน้านี้แล้ว (ศิริพร มยะกุล กฤษดา แก้วยก และสุภาวดี จอดนาค, 2568) เพื่อประเมินระดับความพึงพอใจภายหลังการเข้าร่วมโปรแกรมการออกกำลังกาย โดยผ่านการตรวจสอบคุณภาพจากผู้เชี่ยวชาญจำนวน 3 ท่าน มีค่าดัชนีความสอดคล้องของเนื้อหา (Index of Item-Objective Congruence: IOC) เท่ากับ 0.88
	แบบสอบถามเป็นข้อคำถามแบบปลายปิด จำนวน 20 ข้อ แบ่งเป็น 2 ด้าน ได้แก่ ด้านรูปแบบท่าเต้นออกกำลังกาย (Patterns) จำนวน 10 ข้อ และด้านทัศนคติ จำนวน 10 ข้อ ซึ่งเป็นข้อคำถามเชิงบวกทั้งหมด ใช้มาตราส่วนประมาณค่าแบบลิเคิร์ท (Likert scale) 5 ระดับ ตั้งแต่ 1 (น้อยที่สุด) ถึง 5 (มากที่สุด)
	เกณฑ์การแปลผลระดับความพึงพอใจ แบ่งเป็น 5 ระดับ ได้แก่ 
		ค่าเฉลี่ย 4.51–5.00 หมายถึง มีความพึงพอใจในระดับมากที่สุด 
		ค่าเฉลี่ย 3.51–4.50 หมายถึง ระดับมาก 
		ค่าเฉลี่ย 2.51–3.50 หมายถึง ระดับปานกลาง 
		ค่าเฉลี่ย 1.51–2.50 หมายถึง ระดับน้อย 
		ค่าเฉลี่ย 1.00–1.50 หมายถึง ระดับน้อยที่สุด

	การเก็บรวบรวมข้อมูล
	ดำเนินการวัดองค์ประกอบร่างกายของกลุ่มตัวอย่างก่อนการทดลอง (pre-test) จากนั้นให้กลุ่มตัวอย่างเข้าร่วมโปรแกรมการเต้นออกกำลังกายพับหน้าท้องร่วมกับการทำ intermittent fasting ตามระยะเวลาที่กำหนด เมื่อสิ้นสุดการทดลอง ทำการวัดองค์ประกอบร่างกายซ้ำอีกครั้ง (post-test) โดยใช้เครื่องมือและวิธีการเดียวกัน และแบบสอบถามความพึงพอใจต่อรูปแบบท่าเต้นออกกำลังกายร่วมกับการทำ intermittent fasting
	การวิเคราะห์ข้อมูล
	การวิจัยครั้งนี้ทำการวิเคราะห์ข้อมูลโดยใช้โปรแกรมสำเร็จรูป แบ่งเป็น 2 ส่วน ได้แก่ สถิติเชิงพรรณนา ใช้เพื่ออธิบายลักษณะทั่วไปของกลุ่มตัวอย่าง โดยนำเสนอในรูปแบบค่าเฉลี่ย (mean) และส่วนเบี่ยงเบนมาตรฐาน (standard deviation) สำหรับตัวแปร ได้แก่ น้ำหนักตัว (body weight) ดัชนีมวลกาย (BMI) มวลกล้ามเนื้อ (muscle mass) มวลไขมัน (body fat mass) ร้อยละไขมันในร่างกาย (percent body fat) และมวลร่างกายปราศจากไขมัน (fat-free mass; FFM)  หำหรับสถิติเชิงอนุมาน ใช้เปรียบเทียบความแตกต่างของค่าเฉลี่ยก่อนและหลังการทดลองในกลุ่มเดียว โดยใช้ dependent samples t-test ตามรูปแบบ one-group pretest–posttest design และกำหนดระดับนัยสำคัญทางสถิติที่ p < .05

ผลการวิจัย
	รูปแบบท่าเต้นออกกำลังกายที่ใช้ในการวิจัยนี้เป็นแอโรบิกดานซ์ชนิดคาร์ดิโอ เน้นพัฒนาระบบไหลเวียนเลือดและการทำงานของปอด ควบคู่กับการเผาผลาญพลังงาน โดยใช้การเคลื่อนไหวแบบแรงกระแทกต่ำ (low-impact) ไม่มีการกระโดด และเน้นการทำงานของกล้ามเนื้อมัดใหญ่ ได้แก่ หน้าอก ไหล่ แขน ต้นขา และหน้าท้อง โปรแกรมประกอบด้วยท่าออกกำลังกายรวม 15 ท่า ใช้เวลา 40 นาที/ครั้ง สัปดาห์ละ 3 วัน เป็นเวลา 8 สัปดาห์ ที่ความหนัก 50–60% ของอัตราการเต้นหัวใจสูงสุด โดยใช้เพลง Rabbit dance และมีช่วงพัก 1 นาทีระหว่างการฝึก โดยผลการศึกษาที่ได้มีรายละเอียดดังแสดงในตารางต่อไปนี้
	ข้อมูลทั่วไปของกลุ่มตัวอย่าง
	กลุ่มตัวอย่างในการวิจัยครั้งนี้เป็นนักศึกษาสาขาวิทยาศาสตร์การกีฬาและการออกกำลังกาย ชั้นปีที่ 2         ที่ลงทะเบียนเรียนรายวิชาวิจัยเบื้องต้น ในภาคการศึกษาปลาย ปีการศึกษา 2568 จำนวนทั้งสิ้น 15 คน ประกอบด้วยเพศชาย 11 คน คิดเป็นร้อยละ 73.33 และเพศหญิง 4 คน คิดเป็นร้อยละ 26.66 โดยผู้เข้าร่วมวิจัยทุกคนมีสุขภาพทั่วไปแข็งแรงและไม่มีโรคประจำตัว เมื่อพิจารณาค่าดัชนีมวลกาย (BMI) ของกลุ่มตัวอย่างก่อนการทดลอง พบว่า กลุ่มตัวอย่างส่วนใหญ่อยู่ในเกณฑ์ปกติ จำนวน 7 คน คิดเป็นร้อยละ 46.67 รองลงมาคือกลุ่มน้ำหนักต่ำกว่าเกณฑ์ จำนวน 3 คน คิดเป็นร้อยละ 20.00 และกลุ่มน้ำหนักเกิน จำนวน 3 คน คิดเป็นร้อยละ 20.00 ขณะที่กลุ่มอ้วนพบจำนวน 2 คน คิดเป็นร้อยละ 13.33

ตารางที่ 1 ผลของการเต้นออกกำลังกายร่วมกับการทำ intermittent fasting ต่อองค์ประกอบร่างกายของนักศึกษาสาขาวิทยาศาสตร์การกีฬาและสุขภาพ มหาวิทยาลัยการกีฬาแห่งชาติ วิทยาเขตตรัง
	           รายการ
	กลุ่มตัวอย่าง (N=15)

	
	
	S.D.
	T
	P

	[bookmark: _Hlk161338398]น้ำหนัก (กิโลกรัม)
Body weight (kg)
	ก่อนการฝึก
	61.36
	9.65
	-2.79
	0.001*

	
	หลังการฝึก
	62.22
	10.08
	
	

	ค่าดัชนีมวลกาย (กิโลกรัมต่อตารางเมตร)
BMI (kg/m2)
	ก่อนการฝึก
	21.57
	2.97
	-0.41
	0.690

	
	หลังการฝึก
	21.47
	30.2
	
	

	มวลกล้ามเนื้อ (กิโลกรัม)
Muscle mass (kg)
	ก่อนการฝึก
	47.54
	7.46
	6.21
	0.001*

	
	หลังการฝึก
	49.84
	8.28
	
	

	มวลไขมันในร่างกาย (กิโลกรัม)
Body fat (kg)
	ก่อนการฝึก
	11.62
	6.09
	-4.79
	0.001*

	
	หลังการฝึก
	9.93
	5.55
	
	

	เปอร์เซ็นต์ไขมัน (ร้อยละ) 
Total body fat (%)  
	ก่อนการฝึก
	18.41
	8.52
	-4.42
	0.001*

	
	หลังการฝึก
	15.71
	7.89
	
	

	มวลร่างกายปราศจากไขมัน (กิโลกรัม)
Fat-free mass; FFM (kg)
	ก่อนการฝึก
	50.20
	7.84
	5.52
	0.001*

	
	หลังการฝึก
	52.28
	8.60
	
	


p= p-value from dependent samples t-test (*p-value < 0.05) 

	จากการศึกษาผลของการเต้นออกกำลังกายร่วมกับการทำ intermittent fasting ต่อองค์ประกอบร่างกายของกลุ่มตัวอย่าง (N = 15) เมื่อเปรียบเทียบก่อนและหลังการทดลองดังแสดงในตารางที่ 1 พบว่า น้ำหนักตัวมีค่าเพิ่มขึ้นอย่างมีนัยสำคัญทางสถิติ (p < .05) จากค่าเฉลี่ย 61.36 ± 9.65 กิโลกรัม เป็น 62.22 ± 10.08 กิโลกรัม ขณะที่ค่าดัชนีมวลกาย (BMI) ไม่พบความแตกต่างอย่างมีนัยสำคัญทางสถิติ (p > .05)
	ในส่วนขององค์ประกอบร่างกาย พบว่า มวลกล้ามเนื้อเพิ่มขึ้นอย่างมีนัยสำคัญทางสถิติ (p < .05) จาก 47.54 ± 7.46 กิโลกรัม เป็น 49.84 ± 8.28 กิโลกรัม และมวลร่างกายปราศจากไขมัน (fat-free mass; FFM) เพิ่มขึ้นอย่างมีนัยสำคัญทางสถิติ (p < .05) จาก 50.20 ± 7.84 กิโลกรัม เป็น 52.28 ± 8.60 กิโลกรัม ในทางตรงกันข้าม มวลไขมันในร่างกายลดลงอย่างมีนัยสำคัญทางสถิติ (p < .05) จาก 11.62 ± 6.09 กิโลกรัม เป็น 9.93 ± 5.55 กิโลกรัม เช่นเดียวกับเปอร์เซ็นต์ไขมันในร่างกายที่ลดลงอย่างมีนัยสำคัญทางสถิติ (p < .05) จากร้อยละ 18.41 ± 8.52 เป็น 15.71 ± 7.89
	โดยสรุป การเต้นออกกำลังกายร่วมกับการทำ intermittent fasting ส่งผลให้มวลกล้ามเนื้อและมวลร่างกายปราศจากไขมันเพิ่มขึ้น ขณะที่มวลไขมันและเปอร์เซ็นต์ไขมันลดลงอย่างมีนัยสำคัญทางสถิติ แม้ว่าน้ำหนักตัวโดยรวมจะเพิ่มขึ้นก็ตาม


ตารางที่ 2 ค่าเฉลี่ย และส่วนเบี่ยงเบนมาตรฐาน ระดับความพึงพอใจต่อการใช้รูปแบบท่าเต้นออกกำลังกาย 
	ประเด็นความพึงพอใจต่อรูปแบบท่าเต้นออกกำลังกาย
	ค่าเฉลี่ย
	S.D.
	ระดับความพึงพอใจ

	ด้านรูปแบบ (Patterns) ท่าเต้นออกกำลังกาย

	1. รูปแบบท่าเต้นออกกำลังกายประกอบกับจังหวะเพลงมีความน่าสนใจ
	4.53
	0.83
	มากที่สุด

	2. รูปแบบท่าเต้นออกกำลังกายประกอบกับจังหวะเพลงมีความเหมาะสมสำหรับผู้ที่มีภาวะโภชนาการเกิน
	4.47
	0.52
	มาก

	3. รูปแบบท่าเต้นออกกำลังกายมีความเหมาะสมถูกต้องตามหลักการ     ออกกำลังกาย
	4.40
	0.74
	มาก

	4. ลักษณะท่าทางการเต้นออกกำลังกายมีความง่าย เหมาะสม และปลอดภัย
	4.73
	0.46
	มากที่สุด

	5. จำนวนท่าที่ใช้ในการเต้นออกกำลังกายมีความเหมาะสม
	4.33
	0.72
	มาก

	6. ระยะเวลาในการเต้นออกกำลังกายมีความเหมาะสม (40 นาที)
	4.40
	0.74
	มาก

	7. จังหวะเพลงที่ใช้ประกอบในการเต้นออกกำลังกาย     
	4.53
	0.64
	มากที่สุด

	8. มีความสนุกสนาน เพลิดเพลิน และเหมาะสม
	4.47
	0.74
	มาก

	9. คลิปวิดีโอท่าเต้นออกกำลังกาย สามารถสื่อถึงวิธีการเต้นที่เข้าใจง่าย สามารถทำได้เองได้ที่บ้าน
	4.40
	0.74
	มาก

	10. คลิปวิดีโอท่าเต้นออกกำลังกาย สามารถมองเห็น และฟังได้อย่างชัดเจน
	4.33
	0.72
	มาก

	รวม
	4.46
	0.68
	มาก

	ด้านทัศนคติ

	11. รูปแบบท่าเต้นออกกำลังกายประกอบกับจังหวะเพลง สามารถสร้างแรงจูงใจในการออกกำลังกาย
	4.53
	0.74
	มากที่สุด

	12. รูปแบบท่าเต้นออกกำลังกายมีประโยชน์ต่อผู้ที่มีภาวะโภชนาการเกิน
	4.40
	0.51
	มาก

	13. รูปแบบท่าเต้นออกกำลังกายมีความสอดคล้องเข้ากับจังหวะเพลง
	4.47
	0.64
	มาก

	14. จังหวะความเร็วของเพลงที่นำมาใช้กับท่าเต้นออกกำลังกายมีความเหมาะสมกับผู้ที่มีภาวะโภชนาการเกิน
	4.73
	0.59
	มากที่สุด

	15. การออกกำลังกายโดยใช้รูปแบบท่าเต้นมีผลต่อน้ำหนักตัว 
	4.33
	0.62
	มาก

	16. รูปแบบท่าเต้นออกกำลังกายที่ใช้มีผลต่อมวลไขมันในร่างกาย
	4.27
	0.70
	มาก

	17. รูปแบบท่าเต้นออกกำลังกายสามารถช่วยลดน้ำหนักและมวลไขมันในร่างกาย
	4.67
	0.62
	มากที่สุด

	18. รูปแบบท่าเต้นออกกำลังกายประกอบกับจังหวะเพลงสามารถนำมาใช้ในการออกกำลังกายเพื่อสุขภาพ
	4.80
	0.41
	มากที่สุด

	19. รูปแบบท่าเต้นออกกำลังกายที่นำมาใช้มีความปลอดภัย สนุกสนาน และเพลิดเพลิน
	4.47
	0.74
	มาก

	20. ความพึงพอใจในภาพรวมของรูปแบบท่าเต้นออกกำลังกาย
	4.53
	0.64
	มากที่สุด

	รวม
	4.52
	0.62
	มากที่สุด

	ความพึงพอใจภาพรวม
	4.49
	0.65
	มาก


	จากการประเมินความพึงพอใจต่อรูปแบบท่าเต้นออกกำลังกายของกลุ่มตัวอย่าง พบว่า ภาพรวมของความพึงพอใจอยู่ในระดับมาก (4.49 ± 0.65) เมื่อพิจารณาเป็นรายด้าน พบว่า ด้านทัศนคติมีค่าเฉลี่ยอยู่ในระดับมากที่สุด (4.52 ± 0.62) ขณะที่ด้านรูปแบบมีค่าเฉลี่ยอยู่ในระดับมาก (4.46 ± 0.68)
	ในด้านรูปแบบ (Patterns) รายการที่มีค่าเฉลี่ยสูงสุด ได้แก่ ลักษณะท่าทางการเต้นออกกำลังกายมีความง่าย เหมาะสม และปลอดภัย (4.73 ± 0.46) รองลงมา ได้แก่ รูปแบบท่าเต้นประกอบกับจังหวะเพลงมีความน่าสนใจ (4.53 ± 0.83) และจังหวะเพลงที่ใช้ประกอบมีความเหมาะสม (4.53 ± 0.64) ขณะที่รายการอื่น ๆ อยู่ในระดับมากทั้งหมด
	ในด้านทัศนคติ (Attitude) รายการที่มีค่าเฉลี่ยสูงสุด ได้แก่ รูปแบบท่าเต้นออกกำลังกายสามารถนำไปใช้เพื่อการออกกำลังกายเพื่อสุขภาพ (4.80 ± 0.41) รองลงมา ได้แก่ ความเหมาะสมของจังหวะความเร็วของเพลง (4.73 ± 0.59) และความสามารถในการช่วยลดน้ำหนักและมวลไขมันในร่างกาย (4.67 ± 0.62) โดยทุกรายการอยู่ในระดับมากถึงมากที่สุด
	โดยสรุป กลุ่มตัวอย่างมีความพึงพอใจต่อรูปแบบท่าเต้นออกกำลังกายในระดับสูง ทั้งในด้านรูปแบบและด้านทัศนคติ โดยเฉพาะในประเด็นด้านความสนุกสนาน ความเหมาะสม และการนำไปใช้เพื่อสุขภาพ

อภิปรายผล
	การวิจัยครั้งนี้มีวัตถุประสงค์เพื่อศึกษาผลของการเต้นออกกำลังกายร่วมกับการทำ intermittent fasting ต่อมวลไขมันในร่างกาย และศึกษาระดับความพึงพอใจต่อรูปแบบท่าเต้นออกกำลังกายของกลุ่มนักศึกษาสาขาวิทยาศาสตร์การกีฬาและการออกกำลังกาย ผลการศึกษาพบว่า โปรแกรมดังกล่าวสามารถลดมวลไขมันและเปอร์เซ็นต์ไขมันในร่างกายได้อย่างมีนัยสำคัญทางสถิติ ซึ่งสะท้อนถึงประสิทธิผลของโปรแกรมในด้านการส่งเสริมสุขภาพ
	การลดลงของมวลไขมันที่พบในงานวิจัยนี้สอดคล้องกับการศึกษาของ Tinsley & La Bounty (2015) รายงานว่าการทำ intermittent fasting มีส่วนช่วยลดมวลไขมันและปรับปรุงตัวชี้วัดทางสุขภาพ รวมถึงสอดคล้องกับ Li et al. (2025) ที่พบว่าการทำ IF ร่วมกับการออกกำลังกายแบบแอโรบิกสามารถเพิ่มการใช้พลังงานและส่งเสริมการเผาผลาญไขมันได้อย่างมีประสิทธิภาพ ทั้งนี้ กลไกที่เป็นไปได้อาจเกิดจากการที่ IF ส่งผลให้ระดับอินซูลินในร่างกายลดลงในช่วงอดอาหาร ส่งเสริมกระบวนการสลายไขมัน (lipolysis) และการนำไขมันมาใช้เป็นแหล่งพลังงาน ขณะที่การเต้นออกกำลังกายซึ่งเป็นกิจกรรมแบบแอโรบิกช่วยเพิ่มการใช้พลังงานอย่างต่อเนื่อง จึงส่งผลเสริมกันในการลดมวลไขมันในร่างกาย นอกจากนี้ ผลการศึกษายังสอดคล้องกับงานวิจัยในบริบทของการออกกำลังกายแบบแอโรบิก โดยภาพพิมพ์ พรหมวงศ์, ชาญชัย ขันติศิริ และสมบัติ อ่อนศิริ (2560) ได้รายงานว่าสามารถลดเปอร์เซ็นต์ไขมันในร่างกายได้อย่างมีนัยสำคัญ ในขณะที่ นีฟาน มะกาสิลา ซูไรยา, เจ๊ะแน ,นูรฟาดีละห์, บินอาแวมามะ และรัตติภรณ์ บุญทัศน์ (2565) ที่พบว่าโปรแกรมแอโรบิกดานซ์ช่วยลดน้ำหนักและส่งเสริมสมรรถภาพหัวใจและหลอดเลือดในกลุ่มนักศึกษาที่มีน้ำหนักเกิน สะท้อนให้เห็นว่าการเต้นออกกำลังกายเป็นรูปแบบกิจกรรมที่มีประสิทธิภาพในการลดไขมันสะสมในร่างกาย
	แม้ว่าจากผลศึกษาครั้งนี้พบว่าน้ำหนักตัวโดยรวมจะมีแนวโน้มเพิ่มขึ้น แต่เมื่อพิจารณาร่วมกับการลดลงของมวลไขมัน แสดงให้เห็นว่าการเปลี่ยนแปลงดังกล่าวเป็นไปในทิศทางของการปรับปรุงองค์ประกอบร่างกายมากกว่าการสะสมไขมัน ซึ่งสอดคล้องกับหลักสรีรวิทยาการออกกำลังกาย และสอดคล้องกับการศึกษาของ Ashtary-Larky et al. (2021) ที่รายงานว่าการจำกัดช่วงเวลาในการรับประทานอาหารสามารถลดเปอร์เซ็นต์ไขมันในร่างกายได้โดยไม่ส่งผลกระทบต่อสมรรถภาพทางกาย ในส่วนของค่าดัชนีมวลกาย (BMI) แม้จะมีแนวโน้มลดลง แต่ไม่พบความแตกต่างอย่างมีนัยสำคัญทางสถิติ ซึ่งอาจอธิบายได้จากการเพิ่มขึ้นของมวลกล้ามเนื้อควบคู่กับการลดลงของมวลไขมัน ส่งผลให้ค่าดัชนีมวลกายโดยรวมไม่เปลี่ยนแปลงอย่างชัดเจน ประเด็นดังกล่าวสอดคล้องกับการศึกษาของ ภณิดา หยั่งถึง (2565) ที่พบว่าการออกกำลังกายสามารถลดไขมันและเพิ่มมวลกล้ามเนื้อได้ โดยที่ค่า BMI อาจไม่เปลี่ยนแปลงอย่างมีนัยสำคัญ 
	ในด้านความพึงพอใจ ผลการศึกษาพบว่ากลุ่มตัวอย่างมีความพึงพอใจต่อรูปแบบท่าเต้นออกกำลังกายในระดับสูง โดยเฉพาะด้านทัศนคติ ซึ่งสะท้อนให้เห็นว่ารูปแบบโปรแกรมสามารถสร้างแรงจูงใจและการรับรู้เชิงบวกต่อการออกกำลังกาย องค์ประกอบสำคัญ เช่น ความสนุกสนาน ความเหมาะสมของจังหวะเพลง และความสามารถในการนำไปใช้ในชีวิตประจำวัน มีส่วนช่วยส่งเสริมความต่อเนื่องในการออกกำลังกาย (exercise adherence) ซึ่งเป็นปัจจัยสำคัญที่เอื้อต่อการลดมวลไขมันในระยะยาว ผลการศึกษาดังกล่าวยังสอดคล้องกับงานวิจัยเรื่อง การพัฒนารูปแบบท่าเต้นออกกำลังกายที่มีผลต่อมวลไขมันในร่างกายของบุคลากรและนักศึกษาที่มีภาวะโภชนาการเกิน มหาวิทยาลัยการกีฬาแห่งชาติ วิทยาเขตยะลา (ศิริพร มยะกุล, กฤษดา แก้วยก และสุภาวดี จอดนาค, 2568) ซึ่งพบว่าผู้เข้าร่วมมีความพึงพอใจต่อรูปแบบท่าเต้นออกกำลังกายในระดับสูง และสามารถนำไปใช้ได้จริงในกลุ่มเป้าหมาย สะท้อนถึงความเหมาะสมของรูปแบบโปรแกรมที่พัฒนาขึ้นทั้งในด้านความปลอดภัย ความสนุกสนาน และการส่งเสริมการมีส่วนร่วมในการออกกำลังกาย
	อย่างไรก็ตาม การศึกษานี้เป็นการศึกษานำร่องและใช้รูปแบบการวิจัยแบบกลุ่มเดียววัดก่อนและหลังการทดลอง ซึ่งอาจมีข้อจำกัดในการควบคุมตัวแปรแทรกซ้อน ดังนั้น การศึกษาในอนาคตควรพัฒนาเป็นการวิจัยที่มีความรัดกุมทางระเบียบวิธีวิจัยมากยิ่งขึ้น เช่น การมีกลุ่มควบคุม การสุ่มตัวอย่าง และการเพิ่มขนาดตัวอย่าง เพื่อยืนยันประสิทธิผลของโปรแกรมในเชิงประจักษ์
	โดยสรุป การเต้นออกกำลังกายร่วมกับการทำ intermittent fasting เป็นแนวทางที่มีศักยภาพในการลดมวลไขมันในร่างกาย ควบคู่กับการสร้างความพึงพอใจและแรงจูงใจในการออกกำลังกาย ซึ่งสามารถนำไปประยุกต์ใช้เป็นโปรแกรมส่งเสริมสุขภาพในกลุ่มนักศึกษาและประชากรทั่วไปได้ต่อไป

ข้อเสนอแนะการวิจัย
	จากผลการศึกษาผลของการเต้นออกกำลังกายร่วมกับการทำ intermittent fasting ต่อมวลไขมันในร่างกายของนักศึกษาสาขาวิทยาศาสตร์การกีฬาและการออกกำลังกาย สามารถสรุปข้อเสนอแนะเพื่อการนำไปใช้และการพัฒนาในอนาคตได้ดังนี้
1. รูปแบบโปรแกรมการเต้นออกกำลังกายร่วมกับการทำ intermittent fasting ที่ใช้ในการศึกษาครั้งนี้ สามารถนำไปประยุกต์ใช้กับกลุ่มประชากรทั่วไปได้ อย่างไรก็ตาม เนื่องจากการศึกษาครั้งนี้เป็นการศึกษานำร่องและมีกลุ่มตัวอย่างจำนวนจำกัด จึงควรมีการศึกษาวิจัยเพิ่มเติมโดยเพิ่มขนาดกลุ่มตัวอย่าง และออกแบบการทดลองแบบมีกลุ่มควบคุม เพื่อเพิ่มความน่าเชื่อถือของผลการวิจัย
2. ควรขยายขอบเขตการศึกษาไปยังกลุ่มประชากรอื่น เช่น ผู้ที่มีภาวะน้ำหนักเกินหรือโรคไม่ติดต่อเรื้อรัง รวมถึงการศึกษาระยะยาว เพื่อประเมินผลของโปรแกรมต่อสุขภาพและองค์ประกอบร่างกายในระยะยาว

